**PAM?**

Pam y mae’r lleuad weithiau’n llawn,

Ac weithiau fel cryman tenau iawn?

Pam y mae’r wylan sy’n hedfan fry

Mor rhyfeddol o wyn – a’r frân mor ddu?

Pam mae sgyfarnog y rhos mor chwim,

A’r crwban bron methu â symud dim?

Pam mae dŵr y nant mor glir â’r gwydr,

A dŵr yr afon fawr mor fudr?

Pam y mae dail y gwanwyn mor wyrdd,

A dail yr hydre’n frown hyd y ffyrdd?

A pham y mae cynffon gan ambell gi,

A dim gan un arall, dwedwch i mi?

Mae ’na gymaint o bethau od yn y byd –

Maen nhw’n gwneud i ni holi – holi o hyd.

Ond dyma’r cwestiwn olaf yn awr,

Ac yn wir i chi – mae e’n gwestiwn mawr . . .

Pam rwyf fi weithiau’n dda a charedig,

Ac weithiau’n ddrwg ac yn felltigedig?